ພິທີປະກາດຈົບຊັ້ນມັດທະຍົມສຶກສາຕອນຕົ້ນ (ມ ຕົ້ນ) ບຳລຸງໃຫ້ກັບປະຊົນຊາວເມືອງແບງ ແຂວງອຸດົມໄຊ ໄດ້ຈັດຂຶ້ນໃນວັນທີ 25 ກໍລະກົດ 2016, ທີ່ຫ້ອງວ່າການປົກຄອງເມືອງດັ່ງກ່າວ, ໂດຍໃຫ້ກຽດເຂົ້າຮ່ວມ ແລະ ມອບໃບຢັ້ງຢືນຈົບຊັ້ນ ມ ຕົ້ນບຳລຸງຂອງ ທ່ານ ລີຕູ້ ບົວປາວ ຮອງລັດຖະມົນຕີ ກະຊວງສຶກສາທິການ ແລະ ກິລາ, ທ່ານ ຄໍາພຽງ ຢາຈົງວາ ຮອງເຈົ້າແຂວງອຸດົມໄຊ ແລະທ່ານ ສົມດີ ສີລາທອດ ຫົວໜ້າພະແນກສຶກສາທິການ ແລະ ກິລາແຂວງ ພ້ອມດ້ວຍອໍານາດການປົກຄອງເມືອງ, ບັນດາພະແນກການ, ຫ້ອງການ,ທະຫານ, ຕໍາຫຼວດ, ອົງການຈັດຕັ້ງ, ຄູ-ອາຈານ, ນັກຮຽນ-ນັກສຶກສາ, ຕະຫຼອດຮອດພໍ່-ແມ່ປະຊາຊົນທົ່ວເມືອງເຂົ້າຮ່ວມຢ່າງພ້ອມພຽງ.
ການປະກາດຈົບຊັ້ນມັດທະຍົມຕອນຕົ້ນບຳລຸງສໍາລັບປະຊາຊົນທົ່ວເມືອງໃນຄັ້ງນີ້ເປັນການຢັ້ງຢືນເຖິງລະດັບການຮຽນຮູ້ຂອງພໍ່-ແມ່ປະຊາຊົນບັນດາເຜົ່າຂອງຊາວເມືອງແບງ ທີ່ສາມາດຮຽນຈົບຊັ້ນມັດທະຍົມສຶກສາຕອນຕົ້ນ, ເຊິ່ງໄດ້ກາຍເປັນເຫດການປະຫວັດສາດທີ່ສໍາຄັນທາງດ້ານການສຶກສາຄັ້ງຍິ່ງໃຫຍ່ ແລະ ເປັນຂີດໝາຍທີ່ສຳຄັນຂອງການສຶກສາຢູ່ແຂວງອຸດົມໄຊ ເວົ້າລວມ, ເວົ້າສະເພາະເມືອງແບງ ເປັນເມືອງທີ່ມີມູນເຊື້ອທາງດ້ານວັດທະນະທໍາ ແລະ ເປັນເມືອງທໍາອິດຂອງແຂວງອຸດົມໄຊ ທີ່ສາມາດປະກາດເປັນເມືອງຈົບຊັ້ນປະຖົມບໍາລຸງ ແລະ ທັງເປັນເມືອງທໍາອິດຂອງແຂວງ ທີ່ສາມາດປະກາດເປັນເມືອງຈົບຊັ້ນມັດທະຍົມຕອນຕົ້ນບຳລຸງສໍາລັບປະຊາຊົນທົ່ວເມືອງແລະ ເປັນເມືອງທີ 78 ຂອງທົ່ວປະເທດ.
ໂອກາດນີ້, ທ່ານ ບຸນເທີມ ເຕີຍມະນີ ເຈົ້າເມືອງແບງ ໄດ້ກ່າວໃຫ້ຮູ້ວ່າ: ພາຍຫຼັງທີ່ທາງເມືອງສາມາດປະກາດທົ່ວເມືອງເປັນເມືອງຈົບຊັ້ນປະຖົມບໍາລຸງແລ້ວ, ຈາກນັ້ນກໍ່ໄດ້ສືບຕໍ່ວາງແຜນການຮຽນ-ການສອນ ຊັ້ນມັດທະຍົມຕອນຕົ້ນບໍາລຸງສໍາລັບປະຊາຊົນ, ລົງເກັບກໍາຂໍ້ມູນປະຊາກອນໃນເກນອາຍຸ 15-30 ປີ, ສົມທົບກັບຫຼາຍພາກສ່ວນປຸກລະດົມພ້ອມທັງລົງຕິຕາມຊຸກຍູ້ ແລະ ສະຫຼຸບລາຍງານສະພາບບັນຫາໃຫ້ສາຍຕັ້ງ, ສາຍຂວາງເປັນແຕ່ລະໄລຍະ ເລີ່ມແຕ່ປີ 2000 ເປັນຕົ້ນມາ, ຮອດປັດຈຸບັນນີ້ສາມາດປະກາດທົ່ວເມືອງແບງ ເປັນເມືອງຈົ້ບຊັ້ນມັດທະຍົມຕອນຕົ້ນບໍາລຸງສໍາລັບປະຊາຊົນ ແລະ ເປັນເມືອງທໍາອິດຂອງແຂວງອຸດົມໄຊ ເປັນເຫດການປະຫວັດສາດ ແລະ ເປັນຂີດໝາຍສໍາຄັນຂອງການສຶກສາຂອງແຂວງ ກໍ່ຄືຂອງເມືອງ. ຜ່ານມາສາມາດຈັດຕັ້ງພິທີປະກາດຈົບຊັ້ນມັດທະຍົມຕອນຕົ້ນບໍາລຸງສໍາລັບປະຊາຊົນຢ່າງເປັນທາງການແລ້ວ ຈໍານວນ 57 ບ້ານ, ມີນັກຮຽນລວມທັງໝົດ 2.130 ຄົນ, ຍິງ 976 ຄົນ; ໃຊ້ຄູສອນທັງໝົດ 414 ຄົນ, ຍິງ 87 ຄົນ ທຽບໃສ່ປະຊາກອນກຸ່ມອາຍຸ 15-30 ປີທີ່ຮູ້ໜັງສືແລ້ວ ເທົ່າກັບ 91,02 ເປີເຊັນ.
ໃນໂອກາດດຽວກັນ, ທ່ານ ລີຕູ້ ບົວປາວ ໄດ້ກ່າວສະແດງຄວາມຍ້ອງຍໍຊົມເຊີຍຕໍ່ຄະນະພັກ, ອຳນາດການປົກຄອງທ້ອງຖິ່ນທຸກຂັ້ນ, ພະນັກງານ, ທະຫານ, ຕຳຫຼວດ, ຜູ້ບໍລິຫານການສຶກສາ ແລະ ກິລາຂັ້ນຕ່າງໆ, ຄູ-ອາຈານ, ນັກຮຽນ-ນັກສຶກສາຕະຫຼອດຮອດພໍ່-ແມ່ປະຊາຊົນບັນດາເຜົ່າທົ່ວເມືອງແບງ ທີ່ໄດ້ພ້ອມກັນເຂົ້າຮ່ວມ ແລະ ປະກອບສ່ວນທາງດ້ານສະຕິປັນຍາ, ເຫື່ອແຮງ, ຊັບສິນທຶນຮອນ ເຂົ້າໃນຂະບວນການບຳລຸງຍົກລະດັບການສຶກສາ ເພື່ອເຮັດໃຫ້ປະຊາຊົນບັນດາເຜົ່າສາມາດປະກາດຈົບຊັ້ນມັດທະຍົມຕອນຕົ້ນບຳລຸງ ໃນຄັ້ງນີ້ ທັງໄດ້ເນັ້ນໜັກໃຫ້ຜູ້ບໍລິຫານການສຶກສາທຸກຂັ້ນຕະຫຼອດຮອດພໍ່-ແມ່ປະຊາຊົນບັນດາເຜົ່າພາຍໃນເມືອງຈົ່ງສືບຕໍ່ບຳລຸງຍົກລະດັບການສຶກສາຂອງຕົນໃຫ້ສູງຂຶ້ນເລື້ອຍໆ ມີລະດັບການສຶກສາ, ມີຄວາມຮູ້ທີ່ແນ່ນອນ ຈຶ່ງມີເຕັກນິກວິທະຍາສາດ ເພື່ອປະກອບອາຊີບຂອງຕົນໃຫ້ມີຄວາມໝັ້ນຄົງ.
ໃນພິທີອັນມີຄວາມໝາຍສຳຄັນນີ້ ຍັງໄດ້ມອບໃບຍ້ອງຍໍ ແລະ ໃບກຽດຕິຄຸນປະເພດຕ່າງໆ ໃຫ້ບຸກຄົນ, ກົມກອງລວມໝູ່, ທີ່ມີຜົນງານດີເດັ່ນຢ່າງສົມກຽດ ເພື່ອເປັນການຢັ້ງຢືນ ແລະ ຊົມເຊີຍຜົນສຳເລັດອັນຍິ່ງໃຫຍ່ໃນຄັ້ງນີ້.
ຂ່າວໂດຍ: ວົງຄຳ (ຂ.ອຸດົມໄຊ)